Document ID: 32000R2878

Κανονισμός (ΕΚ) αριθ. 2878/2000 της Επιτροπής
της 28ης Δεκεμβρίου 2000
για την τροποποίηση του παραρτήματος IV του κανονισμού (ΕΚ) αριθ. 517/94 του Συμβουλίου, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής(1), όπως τροποποιήθηκε τελευταία από τον κανονισμό (ΕΚ) αριθ. 7/2000(2), και ιδίως το άρθρο 5 σε συνάρτηση με το άρθρο 25 παράγραφος 4,
Εκτιμώντας τα ακόλουθα:
(1) Οι ποσοτικοί περιορισμοί που εφαρμόζονται στις εισαγωγές κλωστοϋφαντουργικών προϊόντων και ενδυμάτων καταγωγής Βόρειας Κορέας απαριθμούνται στο παράρτημα IV του κανονισμού (ΕΚ) αριθ. 517/94.
(2) Ορισμένοι οικονομικοί φορείς ζήτησαν από την Επιτροπή να αυξήσει την ποσότητα ορισμένων ποσοτικών περιορισμών για τις εισαγωγές κλωστοϋφαντουργικών προϊόντων καταγωγής Βόρειας Κορέας, προκειμένου να καλυφθούν ορισμένες ανάγκες της αγοράς.
(3) Πρέπει να διατηρηθεί κάποια ισορροπία ανάμεσα στην παροχή της ενδεδειγμένης προστασίας για τον εν λόγω τομέα της κοινοτικής βιομηχανίας και τη διατήρηση ενός αποδεκτού επιπέδου εμπορικών συναλλαγών με τη Βόρεια Κορέα, λαμβανομένων υπόψη των διαφόρων διακυβευόμενων συμφερόντων.
(4) Από την εξέταση της κατάστασης της σχετικής κοινοτικής βιομηχανίας προκύπτει ότι η αύξηση του επιπέδου ορισμένων ποσοστώσεων που εφαρμόζονται για τη Βόρεια Κορέα δεν θα θίξει τον προαναφερθέντα στόχο.
(5) Συνεπώς, η Επιτροπή κρίνει σκόπιμο να προσαρμοστεί ανάλογα το επίπεδο ορισμένων ποσοτικών περιορισμών που εφαρμόζονται για τη Βόρεια Κορέα, λαμβανομένου επίσης υπόψη του αιτήματος που διατύπωσαν οι οικονομικοί φορείς.
(6) Ως εκ τούτου, πρέπει να προσαρμοστεί το παράρτημα IV του κανονισμού (ΕΚ) αριθ. 517/94.
(7) Θα ήταν επιθυμητό ο παρών κανονισμός να τεθεί σε ισχύ την επομένη της δημοσίευσής του ώστε να μπορέσουν οι οικονομικοί φορείς να επωφεληθούν το ταχύτερο δυνατό.
(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών που προβλέπεται στον κανονισμό (ΕΚ) αριθ. 517/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IV του κανονισμού (ΕΟΚ) αριθ. 517/94 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Δεκεμβρίου 2000.

Labels: 1
3
5